**Povzetek revizijskega poročila *Sklepanje pogodb civilnega prava za opravljanje zdravstvenih storitev v Splošni bolnišnici Brežice***

Računsko sodišče je izvedlo *revizijo* *sklepanja podjemnih in drugih pogodb civilnega prava* (v nadaljevanju: podjemne pogodbe) za opravljanje zdravstvenih storitev ter *izdajanja soglasij zdravstvenim delavcem* za delo pri drugi pravni ali fizični osebi, ki opravlja zdravstveno dejavnost, in sicer v dveh splošnih bolnišnicah, v Splošni bolnišnici Trbovlje in Splošni bolnišnici Brežice (v nadaljevanju: SB Brežice), ter dveh porodnišnicah, Bolnišnici za ginekologijo in porodništvo Kranj ter Bolnišnici za ženske bolezni in porodništvo Postojna. Pregledali smo podjemne pogodbe, ki so veljale v obdobju od leta 2012 do leta 2013. Ugotavljali smo, ali je bil dosežen namen sprejetja Zakona za uravnoteženje javnih financ, da omeji sklepanje podjemnih pogodb z zaposlenimi ter z gospodarskimi subjekti, zato smo preverili gibanje sklepanja pogodb v obdobju pred in po sprejetju Zakona za uravnoteženje javnih financ.

Cilj revizije je bil izrek mnenja o pravilnosti poslovanja SB Brežice v delu, ki se nanaša na sklepanje podjemnih pogodb za opravljanje zdravstvenih storitev in izdajanje soglasij zdravstvenim delavcem za delo pri drugi pravni ali fizični osebi, ki opravlja zdravstveno dejavnost, v letih 2012 in 2013.

Računsko sodišče je SB Brežice izreklo *mnenje s pridržkom*, ker je ravnala v nasprotju z Zakonom o zdravstveni dejavnosti v naslednjih primerih:

* v evidenco o sklenjenih podjemnih pogodbah ni vključila vseh sklenjenih podjemnih pogodb;
* z zdravniki je sklepala podjemne pogodbe brez soglasij delodajalca;
* nekatere sklenjene podjemne pogodbe niso vsebovale določila o možnosti predčasnega prenehanja.

Poleg tega je SB Brežice v letu 2012 pri sklepanju podjemnih pogodb za izvajanje zdravstvenih storitev v vrednosti 330.532 evrov ravnala v nasprotju z Zakonom o javnem naročanju in notranjim aktom. V devetih primerih v letih 2012 in 2013 ni določila cen za opravljanje storitev v podjemnih pogodbah v skladu z Uredbo o merilih za sklepanje podjemnih pogodb ali drugih pogodb civilnega prava za opravljanje zdravstvenih storitev v mreži javne zdravstvene službe ter Pravilnikom o merilih za določitev višine plačila opravljanja zdravstvenih storitev po podjemni pogodbi ali drugih pogodbah civilnega prava, zaradi česar je po oceni računskega sodišča izvajalcem izplačala najmanj 40.515 evrov preveč. V enem primeru je opravljanje istih storitev plačala dvakrat, v dveh primerih pa je plačala neopravljene storitve, zato je izvajalcem obračunala in izplačala 4.621 evrov preveč.

Računsko sodišče je od SB Brežice zahtevalo *predložitev odzivnega poročila*, v katerem mora izkazati popravljalne ukrepe za odpravo ugotovljenih nepravilnosti.

Ljubljana, 30. januarja 2017